УНИВЕРСИТЕТ ЗА НАЦИОНАЛНО И СВЕТОВНО СТОПАНСТВО
СОФИЯ

УТВЪРЖДАВАМ

РЕКТОР: ...............................................
/проф. д.ик.н. Стати Статев/

П Р А В И Л Н И К

ЗА УСТРОЙСТВОТО И ДЕЙНОСТТА НА

Център за социологически и психологически изследвания 

София, 2016 г.

Глава първа. ОБЩИ ПОЛОЖЕНИЯ

Чл.1. (1) Този правилник урежда основните положения на устройството и дейността на Център за социологически и психологически изследвания  при УНСС, наричан за краткост „Център”.
(2)	Наименованието на Центъра на английски език е „Center for sociological and psychological research” 
(3)	Центърът е обслужващо звено на УНСС по смисъла на чл. 25, ал. 3 от Закона за висшето образование (ЗВО) и чл. 16, ал. 1, т. 1 от Правилника за дейността на УНСС.
(4)	Центърът не е самостоятелно юридическо лице.
(5)	За Центъра се води отчет за приходите и разходите за дейността си и има отделна партида в банковите сметки на УНСС в лева и в чуждестранна валута. 
(6)	Центърът води собствена кореспонденция и друга документация.
(7)	Седалището и адресът на управление на Центъра е в сградата на УНСС с адрес: гр. София 1700, ул. 8-ми декември,  Студентски град – УНСС.
(8)	Центърът се създава и осъществява дейността си под патронажа на катедра „.Икономическа социология“ при Общоикономически факултет, която оказва цялостна методическа подкрепа.

Глава втора. ПРЕДМЕТ НА ДЕЙНОСТ И ЦЕЛИ  
Чл. 2. Центърът има за основен предмет на дейност подготовка и осъществяване на социологически и психологически изследвания, обучение и консултации с теоретичен и приложен характер в областта на икономическия и социалния живот, както и на разработването, прилагането и оценката на социални и икономически национални и европейски политики.
Чл. 3. Основните цели на Центъра са:
1.	Да осъществява социологически и психологически изследвания и да създава научни разработки за протичащите дълбоки трансформационни социални, икономически и политически процеси и противоречия в съвременния свят, за възникващите глобални, регионални и национални рискове, кризи и конфликти.  
2.	Да развива нови социологически и психологически знания и умения, с което да се повиши потенциала на съвременното познание в областта на икономическата социология и психология, както и в сферата на общественото управление.  
3.	Да подпомага   интегрирането  на   науката,   обучението   и   икономическата практика у нас към европейските и световните достижения в областта на интердисциплинарните изследвания, разработването и  осъществяването на публични политики.
4.	Да съдейства за трансфера на знания и опит между висши училища на национално и международно равнище в областта на икономическата социология и психология, да създава и поддържа научни контакти с организации от страната и чужбина, които развиват подобна дейност и да участва в разработването на съвместни изследователски и научно-приложни проекти. 
5.	Да насърчава интердисциплинарното сътрудничество между различни научни области (социология, психология, политология, политическа икономия и др.), включително и при разработването и прилагането на конкретни социални и икономически политики.
6.	Да създава динамични проектно-базирани научно-изследователски колективи за осъществяване на научни изследвания, експертни анализи и оценки с активно включване на утвърдени учени и преподаватели, млади научни работници, докторанти и студенти.
7.	Да  подпомага  решаването на проблеми на практиката и общественото управление и за повишаване на квалификацията на практикуващи специалисти в областта на икономическата социология и психология.
8.	Да подпомага изследователската дейност на студентите и докторантите в Университета и да осигурява възможности за реализация и допълнителна квалификация на студенти с професионални интереси в областта на социологическите и психологическите изследвания и анализи. 

Чл. 4.  (1) За постигането на целите по предходния член Центърът осъществява следните дейности:
1.	Извършване на научни изследвания с теоретичен и приложен характер  самостоятелно или като партньор съвместно с други структурни звена на УНСС, както и с други академични, изследователски, нестопански и бизнес организации от страната и чужбина;
2.	Участие в ролята на водеща или партньорска организация в разнообразни национални и международни проекти, финансирани от програми и мерки на Европейския съюз или от държавни органи и институции в РБългария.
3.	Организиране и провеждане на научни, практически и бизнес форуми; конференции и семинари; конкурси, състезания и други прояви в областта на икономическата социология и психология.
4.	Разработване на обучителни програми, организиране и осъществяване на курсове за експерти, служители и други длъжностни лица в областта на разработването, прилагането, наблюдението и оценката на публични национални и европейски политики;
5.	Оказване на консултантски услуги и помощ при осъществяването на научни и приложни социологически и психологически изследвания, както и при реализацията на публични политики;
6.	Обмен на информация с други национални и чуждестранни висши училища и научни организации в областта на икономическата социология и психология;
7.	Провеждане на информационни и дискусионни срещи с участието на студенти, докторанти, преподаватели и представители на бизнеса, на които се обсъждат актуални проблеми на икономическата социология и психология. 
 (2) Освен посочените в предходната алинея дейности, Центърът може да осъществява и други дейности и услуги (образователни, изследователски, консултантски и др.), които биха допринесли за постигане на неговите цели. 
Чл. 5. Центърът може да установява връзки и да си сътрудничи с български  и  чуждестранни юридически и физически лица по предмета на дейност, в съответствие с действащото законодателство на Република България и Правилника за дейността на УНСС.
Чл. 6. (1) Академичният съвет взема решение за създаване, преобразуване и закриване на Центъра, както и за избора на неговия Директор, по предложение на катедрата инициирала създаването на Центъра. Ректорът назначава директора и Консултативния съвет на Центъра.
(2) Центърът се създава без срок.
(3) В случай, че Центърът не осъществява дейност повече от две години, същият се закрива.

Глава трета. ОРГАНИЗАЦИЯ И УПРАВЛЕНИЕ
Чл. 7. (1) Органите за управление на Центъра са: Консултативен съвет и Директор. 
(2) По избор на Консултативния съвет и след утвърждаване на избора от Ректора, един от членовете на съвета изпълнява функциите на заместник-директор.
Чл. 8. (1) Консултативният съвет изготвя стратегическите насоки за дейността и развитието на Центъра и подпомага Директора с предложения и препоръки.
(2) Консултативният съвет се състои от трима до петима членове, включително Директора на Центъра. Консултативният съвет се утвърждава от Ректора по предложение на Директора.
(3) Консултативният съвет взима решения с обикновено мнозинство от всички свои членове.
(4) Заседанията на Консултативния съвет се свикват от Директора, който е негов Председател.
(5) Консултативният съвет по предложение на Директора взима решения за участие в конкретни дейности и проекти, свързани с целите на Центъра. 
(6) При необходимост и по предложение на Директора на Центъра към Консултативния съвет със съвещателен глас се привличат известни специалисти в областта от страната и чужбина.
(7) Мандатът на Консултативния съвет е 4 (четири) години, като броят на мандатите е неограничен. Мандатът на допълнително избраните членове се прекратява с изтичане на мандата на органа.
Чл. 9. (1) Директорът ръководи и представлява Центъра.
(2) Директорът е преподавател с трудов договор с УНСС или с трудов стаж в УНСС не по-малко от 10 години, утвърден специалист в областта на  обществените науки.
(3) Директорът се избира от Академичния съвет на УНСС по предложение на Ректора за срок от четири години, без ограничения на броя на мандатите.
(4) Членовете на Консултативният съвет изпълняват задълженията на обществени начала и не получават възнаграждение за това.
(5) Директорът получава допълнително възнаграждение за дейността си, при осигурена възможност в съответните програми и проекти, осъществявани от Центъра. 
Чл. 10. Директорът на Центъра:
1.	разработва ежегодна политиката за дейността и развитието на Центъра, която се утвърждава от Ректора.
2.	осъществява оперативното управление на дейността на Центъра.
3.	отчита и отговаря за дейността на Центъра пред Ректора и Академичния съвет.
4.	предлага на Академичния съвет на УНСС изменения и допълнения на този Правилник, съгласувани с Ректора.
5.	подписва кореспонденцията на Центъра и другата документация, свързана с дейността на Центъра.
6.	организира, контролира и носи отговорност за работата по предмета на дейност, съгласно делегираните му пълномощия.
7.	изпълнява възложените му от Ректора и Академичния съвет задачи по предмета на дейност. 
8.	извършва други действия по ръководството на Центъра.
Чл. 11. (1) Центърът няма щатен персонал.
(2) Екипите за извършването на конкретна дейност и разработването на проекти се сформират по предложение на Консултативния съвет и се утвърждават от Директора на центъра.
(3) По време на работа на Центъра, може да се създават проектно-базирани виртуални лаборатории и целеви екипи без щатен състав, с участие: на преподаватели от УНСС за научно и научно-приложни разработки на катедри; на студенти за студентски научно-изследователски разработки; на докторанти за извършване на научни и научно-приложни изследвания. 
(4) При налично външно финансиране от проекти, към Центъра могат да се привличат научни работници и експерти на договори, докато трае съответния проект.

Глава четвърта. ИМУЩЕСТВО
Чл. 12. (1) Центърът упражнява права на ползване върху движими и недвижими вещи, вземания, права върху обекти на интелектуалната собственост, съгласно действащото законодателство на Република България и Правилника на УНСС.
(2)	Центърът ползва материално-техническата база на УНСС по   установения ред.
(3)	УНСС предоставя на Центъра телефонен номер и достъп до Интернет и поема разходите за електроенергия, вода, телефон и отопление.
(4)	При получаване или предоставяне на финансови и материални ресурси на Центъра от други лица те се разходват по предназначение или се ползват от УНСС, когато спонсориращата го страна разрешава подобен трансфер.

Глава пета. ФИНАНСОВА ДЕЙНОСТТА НА ЦЕНТЪРА
Чл. 13. (1) Източници за финансиране на Центъра са:
1.	средства от бюджета на УНСС, доколкото такива бъдат изрично предвидени за съответната финансова година;
2.	средства, получени от участие в международни и национални изследователски и образователни проекти и програми;
3.	целеви дарения на физически и юридически лица от страната и чужбина и на държавата и общините;
4.	такси от курсове за обучение;
5.	приходи от консултантски услуги;
6.	спонсорство;
7.	целево предоставени и/или дарени суми от държавни органи, фирми, фондации, други организации и физически лица;
8.	други източници на приходи.
(2) Таксите за обучение на курсисти, за предоставяне на информационни и консултантски услуги, както и размера на хонорарите на научни работници, преподаватели и консултанти, се определят със заповед на Ректора или от упълномощено от него лице, по предложение на Директора на Центъра съобразно действащата нормативна уредба в УНСС.
(3) Центърът извършва разходи за:
1.	провеждане на научни изследвания;
2.	придобиване на информация, книги, списания и др.;
3.	подготовка и участие в национални и международни изследователски и образователни проекти;
4.	организиране на научни конференции, семинари и др.;
5.	участие в научни прояви в страната и чужбина и поддържане на международни контакти;
6.	членство в национални и международни професионални  и  научни организации;
7.	отпечатване на научна, учебна и рекламна литература;
8.	организиране на курсове за обучение;
9.	изграждане на материалната база на Центъра, включително хардуерно и софтуерно осигуряване, и за неговото текущо поддържане;
10.	възнаграждения, хонорари и осигуровки по граждански договор;
11.	консумативи за подготовка и разработване на изследователски и образователни проекти;
12.	членство в международни и национални професионални и клубни организации.
13.	други разходи, свързани с упражняване на дейността, съгласно настоящия правилник.
(4) Разходите по предходната алинея могат да бъдат извършване само доколкото такива са предвидени и разчетени в бюджета по ал. 1 т. 1 или са осигурени целево от външни източници.
Чл. 14. Част от приходите на Центъра, в размер на 10% (десет процента), реализирани от договори с външни възложители, външни проекти и целеви дарения, остават пряко в обща полза на УНСС.
Чл. 15. Центърът формира при възможност целеви фондове за подобряване на условията за работа в него и поощряване на студенти, докторанти, преподаватели и сътрудници.
Чл. 16. (1) Центърът не съставя отделен бюджет към консолидирания бюджет на УНСС.
(2) Центърът има отделна партида в банковите сметки на УНСС в лева и валута и се обслужва счетоводно от Сектор „Счетоводство” на отдел „ФСО” към Дирекция „Финанси” на УНСС.
(3) Средствата, получени за изпълнение на проекти по сключени договори, се привеждат и отчитат по партида на центъра и се изразходват съгласно действащите правила и разпоредби на УНСС и условията на предоставеното финансиране.
(4) Ректорът, по предложение на Директора на Центъра, се разпорежда със средствата по партидите на Центъра в банковите сметки в лева и валута.
Чл. 17. Таксите за обучение на курсисти, за предоставяне на информационни и консултантски услуги, както и размера на хонорарите на научни работници, преподаватели и консултанти, се определят по договор, подписан от Ректора или от упълномощено от него лице, по предложение на Директора на Центъра.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Този правилник е разработен на основание чл. 16, ал. 3 от Правилника за дейността на УНСС.
§2. За въпросите неуредени с този правилник се прилага законодателството на страната, вътрешните нормативни актове и Правилника за дейността на УНСС.
§3. В едномесечен срок след приемането на този правилник Зам. ректорът по НИД, по предложение на Директора на центъра, предлага на Ректора за утвърждаване състава на Консултативния съвет.
§4. Правилникът е приет с решение № ………..… на Академичния съвет на УНСС от ………………………….. г.